
	ВРСТА САСТАНКА:   ДЕСЕТА РЕДОВНА СЕДНИЦА НАУЧНОГ ВЕЋА

	ДАТУМ  И  ВРЕМЕ ОДРЖАВАЊА САСТАНКА

25. 01. 2022. г. у 1100 часова
	МЕСТО САСТАНКА:
ИТНМС - Београд
	ЗАПИСНИК САЧИНИO:
Станишић Јовица, дипл. правник

	СЕДНИЦУ ВОДИО:
др Јовица Стојановић 
виши научни сарадник,
председник Научног
већа Института
	СЕДНИЦИ СУ ПРИСУСТВОВАЛИ: 

др Мирослав Сокић, научни саветник, др Александра Даковић, научни саветник, др Бранислав Марковић, виши научни сарадник, др Славица Михајловић, виши научни сарадник, др Татјана Шоштарић, научни сарадник, др Наташа Ђорђевић, виши научни сарадник, и др Срђан Матијашевић, виши научни сарадник
ОПРАВДАНО ОДСУТНИ:  др Драган Радуловић, виши научни сарадник, др Ана Михајловић Радосављевић, виши научни сарадник и  др Јелена Петровић, научни сарадник
Поред чланова седници је присуствовао:
Станишић Јовица, дипл. правник


Дневни ред

1. Усвајање записника са девете редовне и електронских седница Научног већа Института (ХIII до ХIХ - преглед одлука)

2. Доношење одлуке о избору у истраживачко звање истраживач сарадник за: 
· Милену Обрадовић

3. Доношење одлуке о избору у истраживачко звање истраживач сарадник за: 
· Катарину Пантовић - Спајић

4. Доношење одлуке о усвајању извештаја  за избор   у научно звање научни сарадник за:

· др Данијелу Смиљанић

5. Доношење одлуке о покретању поступка за избор у научно звање виши научни сарадник за:
· Др Александру Патарић
6. Доношење мишљења за Управни одбор Института о пријављеним кандидатима за директора Института по јавном конкурсу објављеном 30. 12. 2021. год. у дневном листу „Политика“ 

7. Покретање поступка за доделу награда из средестава које јеПроф.др Часлава Лачњевца - објављивање огласа

8. Разно 
Десету редовну седницу отворио је председник Научног већа др Јовица Стојановић и констатовао да постоје сви услови за рад и одлучивање. Три члана Научног већа који су због болести били спречени да присуствују седници др Драган Радуловић, виши научни сарадник, др Ана Михајловић Радосављевић, виши научни сарадник и  др Јелена Петровић, научни сарадник свој глас дали су у писменој форми пре почетка седнице. Након усвајања дневног реда, Научно веће Института је наставило рад по дневном реду.

Тачка 1.
По  првој тачки дневног реда донета је једногласно следећа,

О  Д  Л  У  К  А

Усваја се  записник са девете редовне седнице и електронских седница између девете и десете редовне седнице Научног већа Института (ХIII до ХIХ)
Тачка 2.
По  овој тачки дневног реда на основу члана 85. став 2. и члана 87. Закона o науци и истраживањима ("Сл. гласник РС", бр. 49/2019) и члана 31. Статута Института за технологију нуклеарних и других минералних сировина, Научно веће је, донело

О Д Л У К У

О ИЗБОРУ У ЗВАЊЕ  ИСТРАЖИВАЧ - САРАДНИК

              МИЛЕНЕ ОБРАДОВИЋ
О б р а з л о ж е њ е


Научно веће Института за технологију нуклеарних и других минералних сировина, на седници одржаној 25.01.2022. год., разматрало је извештај Комисије за избор у звање истраживач сарадник МИЛЕНЕ ОБРАДОВИЋ који је био доступан јавности у прописаном року, јавним оглашавањем у дневном листу „Политика“ од 17.12.2021. год., и утврдило да именована испуњава услове из Закона o науци и истраживањима за избор у истраживачко звање ИСТРАЖИВАЧ САРАДНИК и одлучило као у изреци ове одлуке.

Тачка 3. 
По  овој тачки дневног реда на основу члана 85. став 2. и члана 87. Закона o науци и истраживањима ("Сл. гласник РС", бр. 49/2019) и члана 31. Статута Института за технологију нуклеарних и других минералних сировина, Научно веће је, донело

О Д Л У К У

О ИЗБОРУ У ЗВАЊЕ  ИСТРАЖИВАЧ - САРАДНИК

       КАТАРИНЕ ПАНТОВИЋ – СПАЈИЋ
О б р а з л о ж е њ е


Научно веће Института за технологију нуклеарних и других минералних сировина, на седници одржаној 25.01.2022. год., разматрало је извештај Комисије за избор у звање истраживач сарадник Катарине Пантовић – Спајић који је био доступан јавности у прописаном року, јавним оглашавањем у дневном листу „Политика“ од 17.12.2021. год., и утврдило да именована испуњава услове из Закона o науци и истраживањима за избор у истраживачко звање ИСТРАЖИВАЧ САРАДНИК и одлучило као у изреци ове одлуке.

Тачка 4. 

По  овој тачки дневног реда на основу члана 31. Статута Института за технологију нуклеарних и других минералних сировина, а у складу Правилником о спровођењу поступка за стицање звања истраживача, Научно веће је, донело

О  Д  Л  У  К  У

Усваја се извештај Комисије за избор др Данијеле Смиљанић у научно звање научни сарадник.

Извештај учинити доступним јавности 30 дана пре доношења предлога одлуке Научног већа, објављивањем у дневном листу „Политика“.

Тачка 5. 

По  овој тачки дневног реда на основу члана 79. Закона о науци и истраживањима ("Сл. гласник РС", бр. 49/2019), члана 18. Правилника о стицању истраживачких и научних звања ("Службени гласник РС", 159/2020 ) и члана 31 Статута Института за технологију нуклеарних и других минералних сировина, Научно веће је, донело

О Д Л У К У


Покреће се поступак за избор у научно звање виши научни сарадник др Александре Патарић, научног сарадника ИТНМС, Београд и формира Комисија у саставу: др Бранислав Марковић, виши научни сарадник ИТНМС, Београд, председник, др Славица Михајловић, виши научни сарадник ИТНМС, Београд, члан и Проф. др Миљана Поповић, редовни професор Технолошко-металуршког факултета, Универзитета у Београду, члан.

Комисија је дужна да у року од 30 дана од дана формирања поднесе извештај Научном већу. 

Тачка 6. 

По  овој тачки дневног реда председник Научног већа Института упознао је чланове Већа да је у току редовни поступак за избор и именовање директора Института. Ради разматрања Извештаја комисије за спровођење конкурсног поступка дао је реч члану комисије Јовици Станишићу, дипл. правнику који је образложио извештај. Рекао је да је Комисија за спровођење конкурсног поступка у саставу Проф. др Радоје Пантовић, редовни професор Техничког факултета у Бору, председник, др Срђан Матијашевић, виши научни сарадник, члан и Јовица Станишић, дипл. правник, члан, именована од стране Управног одбора Института на седници одржаној 23.12.2021. године са задатком да утврди благовременост, уредност и комплетност пријава кандидата за директора Института. Даље је изнео да се благовремено по конкурсу објављеном у Политици (издање за целу Републику) дана 30.12.2021. год. пријавио један кандидат, др Мирослав Сокић, научни саветник. Комплетна документација именованог је била на располагању члановима Комисије. Чланови комисије су утврдили је пријава кандидата др Мирослава Сокића (заведена под бр. 4/2 од 11.01.2022. год.) са допуном биографије достављеном благовремено у року за конкурс (заведена под бр. 4/3 од 12.01.2022. год.), благовремена, а достављена документација, комплетна и уредна. Даље, комплетну документацију комисија је доставила Научном већу ради давања мишљења Управном одбору института. 

Председник Научног већа Института је отворио дискусију по овој тачки дневног реда. За реч се јавио др Бранислав Марковић, па је о кандидату за директора изнео следеће: ,,Колега Сокић је у протеклом периоду за време вршења дужности ВД-а и директора Института побољшао стање у Институту укључивањем свих организационих јединица и сваког појединца у јединствени колектив.. Прихватио је и испунио финансијске обавезе из протеклог периода, а све у смислу успостављања система награђивања и поштовања правилника. Успешно се изборио са датим околностима, и довео до тога да је текуће пословање Института стабилно, мада суочено са проблемима значајног смањења привредне активности.

Институт послује и приходује на тржишту. На научном тржишту највише послује са Министарством просвете, науке и технолошког развоја. Удео тих послова у приходу института креће се око 90%. Остали послови сарадње са индустријом у виду пројектовања, услуга и производње доносе око 10% прихода института, што је недовољно и у наредном периоду се овај удео мора значајно повећати, што је и дато у програму колеге Сокића.

Програм колеге Сокића је модеран и сагледава сложене друштвено економске околности, као и најављене промене у начину финансирања и функционисања НИО. Такође, програм је усклађен са Стратегијом научног и технолошког развоја Републике Србије 2021. до 2025. године „Моћ знања”.

ИТНМС је у периоду 2020.-2021. код Фонда за иновациону делатност реализовао 2 пројекта у оквиру програма „Доказ концепта“ и два иновациона ваучера, као и два билатерална пројекта са Немачком и Француском. Посебно значајно је да ће, у периоду 2022.-2024. год. бити реализован један пројекат из програма „Идеје“ фонда за науку, преко кога је планирана набавка капиталне опреме (DSC, TG/DTA симултанog уређајa за термијску анализу). Приметна је боља повезаност појединих истраживачких тимова у оквиру института и сарадња са истраживачким групама и појединцима других НИО у земљи и иностранству последњих неколико година.

Повећање броја младих истраживача и њихово укључење на финансирање од стране МПНТР је значајно у претходном периоду. У овом тренутку у институту је запослено 15 докторанада у звању истраживач приправник и истраживач сарадник.
Самостално и у сарадњи са другим ауторима, у оквиру свог научног опуса публиковао је 386 резултата. Радови су цитирани 267 пута без аутоцитата у радовима на SCI листи. Хиршов индекс кандидата износи 8. 

Учесник је у рализацији 11 научних пројеката финансираних од стране МПНТР, руководилац једног иновационог пројекта и 2 подпројеката. Руководио је једним ДААД билатералним пројектом са Немачком. др Мирослав Сокић је био председник Научног већа ИТНМС-а у два мандата.

Предавач је на докторским студијама на Техничком факултету у Бору Универзитета у Београду и предавач на Факултету техничких наука у Косовској Митровици Универзитета у Приштини на мастер и докторским студијама.
Поред тога, кандидат има активну сарадњу са домаћим и иностраним факултетима, институтима и компанијама кроз рализацију већег броја пројеката.

Др Мирослав Сокић је 2017. год. изабран за председника Савеза инжењера металургије Србије.

Учествовао је у Комисијама за оцену и одбрану десет докторских дисертација. Члан је већег броја уређивачких одбора часописа, као и научних одбора међународних и домаћих конференција. Рецензент је великог броја научних радова у међународним и националним часописима, као и монографија и техничких решења. Истакнути је члан у научним и стручним удружењима.

Одлуком МПНТР од јануара 2022. изабран је за члана МНО за материјале и хемијске технологије на период од 5 година.

Због горе наведених чињеница сматрам да на челу Института као научне установе треба да буде особа која је препознатљива у свету науке.

Стога, на основу свега изреченог, мишљења сам да др Мирослав Сокић треба да буде директор Института и у наредном периоду. 

Даље се за реч јавила др Александра Даковић, па је за кандидата др Мирослава Сокића изнела да његов рад на месту директора Института значио следеће:

Стално постицање младих истраживача на реализацију научно-истраживачких активности у реализацији докторских дисертација

Подстицање истраживачких група на пријаву пројеката код Фонда за науку (пријављена 4 пројекта у оквиру програма Идеје и 3 пројекта у оквиру програма Промис), Иновационог фонда (пријављена три пројекта у оквиру програма Доказ концепта и два иновациона ваучера), Министарства за екологију (три пројекта у  оквиру програма Зеленог фонда) и др. 
Постицање међународне сарадње чиме се повећала препознатљивост института у међународним научним круговима.
Учешће истраживача у научним и организационим одборима конференција и подстицање младих истраживача на учествовање на конференцијама

Одржавање постојеће опреме кроз набаву делова (нпр. у току поправка ФТИР за који је купљен ласер итд.,)

Набавка нове опреме (металургија – Лабораторијска вакуумска индукциона пећ; ПМС – комплет лабораторијских сита за одређивање грануло састава и мешалица за полуиндиустријска испитивања, Заштита – фотометар). 
Након тога за реч се јавила др Славица Михајловић која је истакла: Сагласна сам са дискусијом др Бранислава Марковића и др Александре Даковић који су истакли да др Мирослав Сокић има изванредне резултате као научни радник исказане кроз квантитативне и квалитативне показатеље. Посебно желим да истакнем његово ангажовање као члана Матичног научног одбора за материјале и хемијске технологије за наредних 5 година, јер институт одавно нема своје представнике у матичним научним одборима. 

Сматрам да је за доброг директора, осим стручности и препознатљивости ван института, неопходно и да буде добар човек и да га красе најпозитивније људске особине. Да је др Мирослав Сокић управо такав, показао је у време када сам имала велику здравствену кризу и борбу за живот. Кад год сам одлазила на терапију, није дозволио да будем на боловању и да ми се умањи плата и износ за превоз, већ су ми ти дани били службено одсуство. Колико је тај гест велики схватила сам када сам чула искуства других пацијената којима су руководиоци правили проблем. Наглашавам да сам за то имала подршку и од претходног руководства, али је Мирослав доласком на чело института то наставио, а да то није морао. За то му велико хвала од срца.

У време велике ковид кризе, која и даље траје, др Мирослав Сокић је увек био на радном месту у институту, осим када је и он био болестан. Омогућавао је запосленима да раде од куће и да долазе у институт да раде када су за то имали потребу. Резултати истраживача за 2021. годину су значајно бољи у односу на претходну захваљујући подршци коју нам је пружао. Посебно желим да истакнем резултате др Александре Даковић и њеног тима, јер им је одобрен пројекат „Идеја“ у веома оштрој конкуренцији и што је Александра довела доста младих и вратила лабораторију на оно место које јој припада. Сведок сам да је она и раније имала разних планова, али руководство није имало слуха за то и нису је подржавали у намерама. Доласком др Мирослава Сокића добила је подршку и резултати су видљиви у свим сегментима. Похвале и за сараднике лабораторије којој припадам, а то је Припрема минералниих сировина, који су у корана кризи радили за трећа лица и посао обављали у просторијама института кад год је за то било потребе. 

Ја сам једна од оних који су све време радили од куће, али никада нисам имала проблем у комуникацији са директором. Без икакве задршке у било које доба дана сам могла да му поставим питање, тражим дозволу од њега за било шта, а да се нисам бојала да ли ће да се јави и како ће да реагује. Др Мирослав Сокић запослене доживљава као равне себи и његова врата су за нас увек отворена. 

И на крају желим да закључим да др Мирослав Сокић заслужује моју апсолутну подршку да буде директор и у следећем мандату. 
На крају дискусије за реч се јавила др Наташа Ђорђевић која је изнела следеће: Од како је Мирослав Сокић директор Института, турбулентна ситуација која је годинама била присутна у Институту се смирила на свим пољима, стање се стабилизовало, односи (хоризонтални, медју запосленима, и вертикални, запослени-руководство) су неупоредиво бољи. Директор је у сваком тренутку доступан за све запослене, излази у сусрет потребама (у смислу плаћања котизација за конференције, набавке материјала итд. без чекања и без одбијања ако су у питању реални захтеви) што раније није био слуцај. Лично сам веома срећна стабилизацијом Института на свим пољима, мотивацијом запослених, и плановима за даљи рад. Др Мирослав Сокић има нашу (и моју личну) подршку за кандидатуру на место Директора Института.
Како није било других чланова Научног већа за дискусију, председник Научног већа је дао на гласање ко је за то да др Мирослав Сокић буде изабран за директора Института у наредном мандату. Сви присутни су гласали ЗА (8 чланова НВ). Председник Научног већа је нагласио да су, такође, и три одсутна члана НВ у писменој форми дали подршку др Мирославу Сокићу за директора Института у наредном мандату те је констатовано да је др Мирослав Сокић једногласно од свих чланова Научног већа  добио апсолутну и недвосмислену подршку и глас ЗА.

Тачка 7. 

По  овој тачки дневног реда на На основу члана 31 Статута Института за технологију нуклеарних и других минералних сировина, објављује

О Г Л А С

за доделу награде

На основу Правила о додели награде бр. 12/84 од 26 12.2018. године и критеријумима за додела награда  из средстава која представљају накнаду за рад у Управном одбору Института председника Управног одбора Института Проф.др Часлава Лачњевца, којих се исти одрекao ради формирања фонда за награде.

Награде ће бити додељене:

-  младим истраживачима ради подстицања  одличног  успеха на докторским академским студијама, неговања креативних идеја и интересовања за врхунске научноистраживачке и стручне радове, те стварања позитивне конкуренције код истраживача у Институту.

- истраживачима ради суфинансирања активности на међународним пројектима, укључујући и билатералне руководиоцима пројеката.

· Младим истраживачима до 35 година биће додељиване:

- награда «најбољи докторант»

- награда за најбољи научноистраживачки и стручни рад

· суфинансирање  активности на међународним пројектима - руководиоцима  активности (за пријаву и одобрење) за међународне пројекте укључујући и билатералне биће додељено за оне међународне пројекте, уважавајући ранг листу МПНТР, број истраживача из ИТНМС као и могућност да резултати  пројеката могу да буду комерцијализовани.    

Награда «НАЈБОЉИ ДОКТОРАНТ» додељује се студенту докторанту - истраживачу из Института који у току претходне школске године заврши докторске студије започете по прописима који су важили до доношења Закона о високом образовању, са највишом просечном оценом, има постигнуте резултате у  научним и стручним активностима и под условом да није поновио ни једну годину студија. Уколико  више  студената  има  исту  просечну  оцену,  награду добија студент који је докторске  студије завршио за краће време.

· Институт  ће од наведених финансијских средстава наградити најбољи научно-истраживачки и стручни рад истраживача из Института, израђен у претходној календарској години.

· Критеријуми за додељивање награда су квалитет објављених радова, импакт фактор часописа у коме су објављени, добијена признања и награде за објављени научно-истраживачки и стручни рад као и залагање на радном месту. Радови се достављају по објављивању у научно-стручном часопису или билтену, са кратком стручном оценом. 

· У прилогу сваког рада доставља се подаци о аутору рада и то: име и презиме, часопис у којем је објављен рад (М21), импакт фактор, цитираност. Ако рад има више коаутора награда се додељује првом аутору.

Радови се достављају обавезно и у електронској форми.

Пријаве на оглас са документацијом и потписом предлагача (директор Института, помоћници директора, шефови центара и чланови Научног већа Института) и кандидата подносе се Научном већу Института у року од 15 дана од дана објављивања.

Тачка 8. 
Под тачком разно директор Института др Мирослав Сокић се захвалио члановим Научног већа на учешћу и раду на седници и посебно се захвалио на подршци коју му дају сви чланови Научног већа за избор за Директора Института у наредном мандату.
  ЗАПИСНИК ВОДИO

